กรมศุลฯรื้อเกณฑ์อุดช่องโหว่ภาษี
ศุลกากรรื้อเกณฑ์สิทธิประโยชน์ใหม่ ทั้งขอคืนแวต คลังสินค้า หวังล้อมคอกเลี่ยงภาษี
28 พ.ย. 2557

ศุลกากรรื้อเกณฑ์สิทธิประโยชน์ใหม่ ทั้งขอคืนแวต คลังสินค้า หวังล้อมคอกเลี่ยงภาษี
นายสมชัย สัจจพงษ์ อธิบดีกรมศุลกากร เปิดเผยว่า ได้ตั้งคณะกรรมการพิจารณาปฏิรูปสิทธิทางภาษีของกรมศุลกากร โดยให้สรุปผลภายใน 2 เดือน หรือภายในสิ้นเดือน ธ.ค.นี้ เนื่องจากมีสิทธิประโยชน์ทางภาษีหลายตัวเป็นช่องทำให้การเสียภาษีรั่วไหล ทั้งการขอคืนภาษีมูลค่าเพิ่ม (แวต) จากการส่งออกตามมาตรการ 19 ทวิ การตั้งคลังสินค้าทัณฑ์บน และการตั้งเขตปลอดอากร โดยหลังจากคณะกรรมการสรุปปัญหาและแนวทางมาให้พิจารณา กรมก็มีอำนาจปรับเปลี่ยนได้ทันที
ทั้งนี้ การขอคืนแวตจะต้องกำหนดเงื่อนไขและวิธีการตรวจสอบให้รัดกุดกว่าเดิม เพราะที่ผ่านมามีการคืนภาษีมูลค่าปลอม โดยไม่มีการส่งสินค้าออกจริง ทำให้ประเทศเสียหายจำนวนมาก ส่วนการตั้งเขตปลอดอากร อาจจะต้องกำหนดเงื่อนไขใหม่ เช่น ต้องนำสินค้าออกจากคลังสินค้าภายในเวลาเท่าไหร่ จากเดิมที่ไม่มีการกำหนด รวมทั้งอาจกำหนดรายการสินค้าในเขตปลอดอากร จากเดิมที่เปิดกว้างให้ทุกสินค้า
นอกจากนี้ จะมีการปฏิรูปเรื่องบุคลากร โดยอยู่ระหว่างการโยกย้ายนายด่าน ผู้บริหารระดับกลาง จำนวน 270คน เพื่อเพิ่มประสิทธิภาพการจัดเก็บให้ได้มากขึ้น
สำหรับการเก็บภาษีในเดือน ต.ค. ซึ่งเป็นเดือนแรกของปีงบประมาณ 2558 ปรากฏว่าเก็บภาษีได้ต่ำกว่าเป้า 300 ล้านบาท และคาดว่าในเดือน พ.ย. 2557 จะเก็บได้ต่ำกว่าเป้าอีก เนื่องจากการนำเข้ายังขยายตัวติดลบ จากเดิมที่คาดว่าจะขยายตัวมากกว่า 10%